Βασίλειος Παπαδόπουλος

Ο Βασίλειος Παπαδόπουλος του Δημητρίου (Βουλιαγμένη Ηλείας, 14 Μαρτίου 1940 - Αθήνα, 29 Ιουλίου 1992) ήταν Έλληνας δικηγόρος, πανεπιστημιακός, συγγραφέας και πολιτικός. Διετέλεσε βουλευτής Ηλείας με το ΠΑΣΟΚ από το 1977 ως το 1981 και από το 1989 ως το θάνατό του.Eγκυκλοπαίδεια Υδρία-Cambridge-Ήλιος.

 Βιογραφία 
 Πρώτα χρόνια και εκπαίδευση 
Γεννήθηκε στη Βουλιαγμένη Ηλείας το 1940. Σπούδασε Πολιτικές Επιστήμες, Νομικά, Θεολογία και Παιδαγωγικά στην Πάντειο και στην Παιδαγωγική Ακαδημία.εφ. Τα Νέα, φύλλο 24ης Μαρτίου 1982, σελ. 8.

 Πανεπιστημιακή σταδιοδρομία 
Ο Βασίλειος Παπαδόπουλος διετέλεσε καθηγητής Ιστορίας της Νεοελληνικής Εκπαίδευσης, πρόεδρος της Πρωτοβουλίας για την Παγκόσμια Ενότητα της Ορθοδοξίας και, ως βουλευτής, πρόεδρος της Κοινοβουλευτικής Επιτροπής για τα θέματα της Ορθοδοξίας.

Εμπνεύστηκε και (σε συνεργασία με τον τότε Έξαρχο του Παναγίου Τάφου Ειρηναίο) υλοποίησε την (από της αφής του στον Πανάγιο Τάφο) άμεση αεροπορική μεταφορά του Αγίου Φωτός από τα Ιεροσόλυμα στην Αθήνα το έτος 1988 και μέχρι το θάνατό του προήδρευε της σχετικής αποστολής.

Πολιτική σταδιοδρομία 
Διώχθηκε κατά την περίοδο της χούντας για τα δημοκρατικά του φρονήματα. Έγινε μέλος του νεοσύστατου ΠΑΣΟΚ το 1974 και εκλέχθηκε βουλευτής Ηλείας στις εκλογές του 1977. Από το 1982 ως το 1984 διετέλεσε Νομάρχης Πειραιά και στη συνέχεια χρημάτισε Γενικός Γραμματέας του υπουργείου Εμπορικής Ναυτιλίας από το 1984 μέχρι το 1989. 

Στις εκλογές που διεξήχθησαν τον Ιούνιο και το Νοέμβριο του 1989 εκλέχθηκε ξανά βουλευτής, όπως και στις εκλογές του 1990. 
Κοινοβουλευτική θητεία Βασιλείου Δ. Παπαδόπουλου στον ιστότοπο της Βουλής των Ελλήνων.
Πέθανε εν ενεργεία βουλευτής, σε ηλικία μόλις 52 ετών.Χρονικό 1992, εκδ. Τέσσερα Έψιλον, 1993, σελ. 91.

 Προσωπική ζωή 
Όραμα ζωής είχε την θέσπιση "Ολυμπιακών Αγώνων του Πνεύματος" και την δια παντός τέλεση αυτών στην Αρχαία Ολυμπία. 

Ξεχώρισε για το ήθος του, τον ακέραιο χαρακτήρα του και τον ιδιαίτερο Ελληνοκεντρικό και ανθρωποκεντρικό σοσιαλισμό που πρέσβευε.

Ήταν παντρεμένος με την Μαίρη Παπαδοπούλου - Παπασπυροπούλου (Συμβολαιογράφο Πειραιά) και είχαν αποκτήσει δύο παιδιά, τον Δημήτρη και την Ηλιάνα.

 Παραπομπές 

Κατηγορία:Έλληνες δικηγόροι του 20ού αιώνα
Κατηγορία:Βουλευτές εκλεγμένοι με το ΠΑΣΟΚ
Κατηγορία:Βουλευτές Ηλείας
Κατηγορία:Νομάρχες Πειραιά